ސަރުކާރަށް ނުވަތަ ސަރުކާރާބެހޭ ފަރާތަކަށް ދަރަނީގެ ގޮތުންނާއި އެހެނިހެން ގޮތްގޮތުން ދައްކަންޖެހޭ ފައިސާ އަތުލުމާ ބެހޭ ޤާނޫނު
(27/76)

ޝަރީޢަތުން ޙުކުމެއް ކަނޑައެޅިގެން ނުވަތަ އހެންވެސް ގޮތަކުން، ސަރުކާރަށް ނުވަތަ ސަރުކާރުބެހޭ ފަރާތަކަށް ދަރަނީގެ ގޮތުންނާއި އެހެނިހެން ގޮތްގޮތުން ދައްކަންޖެހިފައިވާ ފައިސާއެއް، ކަނޑައެޅިފައިވާ ޢަދަދަށް، ކަނޑައެޅިފައިވާ މުއްދަތުގައި ނުދައްކައިފިނަމަ އެމީހަކާމެދު ތިރީގައިއެވާ ތިން ގޮތުންކުރެ ގޮތަކަށް ޢަމަލުކުރެވޭނެއެވެ.
ދައްކަންޖެހިފައިވާ ފައިސާއެއް، ކަނޑައެޅިފައިވާ އަދަދަށް، ކަނޑައެޅިފައި ވާމުއްދަތުގައި ނުދައްކައިފިނަމަ އެފައިސާއެއް ދައްކަންދެން އެމީހަކު ގޭގައި ބަންދުކުރުން.
ދައްކަން ޖެހިފައިވާ ފައިސާއެއް، ކަނޑައެޅިފައިވާ އަދަދަށް، ކަނޑައެޅިފައިވާ މުއްދަތުގައި ނުދައްކައިފިނަމަ 1 ވަނަ މާއްދާގައިވާ ގޮތުގެމަތިން އެމީހަކު ގޭގައި ބަންދުކުރުން. މިގޮތުން ބަންދުގައި ހުންނަތާ 1 އަހަރުދުވަސް ހަމަވާއިރު ފައިސާ ނުދައްކައިފިނަމަ އެމީހަކު ސަރުކާރަށް ނުވަތަ ސަރުކާރުބެހޭ ފަރާތަކަށް ދައްކަން ޖެހިފައިވާ ފައިސާއެއްގެ މައްސަލަ ޝަރީޢަތަށް ހުށަހަޅައިގެން އެމީހަކު އިފްލާސްކޮށް މައްސަލަ ނިންމުން.
ދައްކަން ޖެހިފައިވާ ފައިސާއެއް، ކަނޑައެޅިފައިވާ އަދަދަށް، ކަނޑައެޅިފައިވާ މުއްދަތުގައި ނުދައްކައިފިނަމަ އެމީހަކު ސަރުކާރަށް ނުވަތަ ސަރުކާރު ބެހޭ ފަރާތަކަށް ދައްކަން ޖެހިފައިވާ ފައިސާގެ މައްސަލަ ޝަރީޢަތަށް ހުށަހަޅައިގެން އެމީހަކު އިފްލާސްކޮށް، މައްސަލަ ނިންމުން.